SET ปิดลบ 4 จุด หลังพุ่งแรงวานนี้ สัปดาห์หน้าจับตาบจ.ประกาศงบ Q3
SET ปิดลบ 4 จุด หลังพุ่งแรงวานนี้ สัปดาห์หน้าจับตาบจ.ประกาศงบ Q3
6 พ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,260.08 จุด ลดลง 4.24 จุด (-0.34%) มูลค่าการซื้อขาย 73,524.08 ล้านบาท
10 หุ้นกดดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ผันผวนหลังจากที่ได้ปรับตัวขึ้นมาแรงตอบรับนายโจ ไบเดน จากพรรคเดโมแครต มีโอกาสสูงที่จะชนะการเลือกตั้งประธานาธิบดีสหรัฐ ซึ่งดัชนีฯขึ้นมาทดสอบแนวต้านสำคัญที่ 1,264 จุด แต่ก็ไม่สามารถผ่านได้ ทำให้เกิดแรงขายทำกำไรออกมา ซึ่งการถอยของดัชนีฯยังไม่ได้แย่เป็นการย่ำแถวบริเวณแนวรับ ถ้าดัชนีฯยังไม่หลุดแนว 1,235 จุด ก็ยังมีโอกาสฟื้นตัวได้ต่อเนื่อง
ด้านตลาดหุ้นในภูมิภาคเอเชียส่วนใหญ่จะบวก สวนทางตลาดในยุโรป และดาวโจนส์ฟิวเจอร์ส ที่เทรดบ่ายนี้ติดลบ จากความกังวลการแพร่ระบาดไวรัสโควิด-19 ซึ่งทำให้มีจำนวนผู้ติดเชื้อเพิ่มขึ้นจนทำให้หลายประเทศต้องกลับมาล็อกดาวน์อีกครั้ง ซึ่งส่วนใหญ่ล็อกดาวน์ไปถึงต้นเดือนธ.ค. ทำให้ต้องติดตามดูว่าจะกระทบต่อกิจกรรมทางเศรษฐกิจหรือไม่
สำหรับการชุมนุมทางการเมืองในประเทศแม้จะยังมีอยู่แต่ก็คงจะไม่รุนแรง เนื่องจากยังไม่มีประเด็นใหม่เพิ่ม และนักลงทุนก็รู้สึกว่ามีทางออกที่จะเลี่ยงการเผชิญหน้ากันได้
แนวโน้มการลงทุนในสัปดาห์หน้า นายกิจพณ กล่าวว่า ตลาดฯมีโอกาสที่จะผันผวนจากแรงขายทำกำไรออกมา แต่ก็มองเป็นจังหวะในการทยอยสะสมหุ้นดี โดยให้แนวรับไว้ที่ 1,250-1,240 จุด ส่วนแนวต้าน 1,264-1,280 จุด
ทั้งนี้ สัปดาห์หน้าให้ติดตามการประกาศผลประกอบการไตรมาส 3/63 ของบริษัทจดทะเบียนที่จะทยอยออกมากันหลายบริษัท ซึ่งก็มองว่าหลายอุตสาหกรรมได้ผ่านจุดแย่สุดไปแล้ว ดังนั้น อาจจะมีสัญญาณการปรับประมาณการดีขึ้นได้ ซึ่งก็จะจำกัด Downside ของตลาดฯ นอกจากนี้ให้ติดตามสถานการณ์การแพร่ระบาดไวรัสโควิด-19 ต่อไป
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,174.40 ล้านบาท ปิดที่ 80.25 บาท เพิ่มขึ้น 1.75 บาท
GPSC มูลค่าการซื้อขาย 3,642.24 ล้านบาท ปิดที่ 63.50 บาท เพิ่มขึ้น 3.50 บาท
GULF มูลค่าการซื้อขาย 3,388.33 ล้านบาท ปิดที่ 32.25 บาท เพิ่มขึ้น 1.00 บาท
BBL มูลค่าการซื้อขาย 2,104.10 ล้านบาท ปิดที่ 106.50 บาท เพิ่มขึ้น 5.00 บาท
CPALL มูลค่าการซื้อขาย 2,103.76 ล้านบาท ปิดที่ 59.25 บาท เพิ่มขึ้น 0.25 บาท